Foto's: EFF ruk op na Huis Herfsblaar | Maroela Media
Lede van die EFF ruk op na Huis Herfsblaar in Pretoria. (Foto: Tania Heyns/Maroela Media)
Werknemers van Huis Herfsblaar sê hulle is "siek en sat" vir die bestuur van dié aftreeoord in Queenswood, Pretoria. Hulle dring aan op salarisverhogings en eis dat die bestuurder van die oord, James Black, in die pad gesteek word.
"Ons wil hom weg hê," het 'n werknemer Woensdag op voorwaarde van anonimiteit aan Maroela Media gesê toe lede van die Ekonomiese Vryheidsvegters (EFF) na Huis Herfsblaar opgeruk het.
Werknemers van die oord staak sedert verlede week weens loongeskille en die oord moes Dinsdag noodgedwonge 'n interdik teen die stakers bekom het. Dit het die EFF egter nie gekeer om Woensdag na die oord op te ruk en te betoog nie.
Woensdagmiddag se betoging buite Huis Herfsblaar het meestal vreedsaam verloop hoewel die situasie tussen lede van die EFF en die gemeenskap in 'n stadium baie gespanne was. Lede van die EFF het die gemeenskapslede – wat byeengekom het om die oord te beskerm sou die situasie handuit ruk – herhaaldelik as rassiste uitgekryt.
Die EFF word intussen vanuit verskeie oorde gekap omdat hy as politieke party inderwaarheid geen mandaat het om as vakbond namens werknemers op te tree nie.
Lede van die EFF en gemeenskap konfronteer mekaar. (Foto: Tania Heyns/Maroela Media)
Die party beweer die oord se bestuur is rassisties en sê dat daar vuurwapens deur 'n private veiligheidsmaatskappy op stakende werkers gerig is.
Volgens een werknemer, wat reeds 11 jaar lank vir Huis Herfsblaar werk, heers daar al sedert 2019 ongelukkigheid oor die bestuur se beweerde versuim om salarisverhogings toe te staan en werkers permanent aan te stel.
Die personeellid beweer daar word aan hulle gesê dat daar nie fondse is vir salarisverhogings nie, hoewel opknappings ten duurste aangebring word. Van dié verbeterings waaroor werknemers nou suur is, is sekerheidskameras wat glo aangebring is om diefstal aan te spreek. Daar heers veral groot ongelukkigheid omdat dié sekerheidskameras glo ook in die badkamers aangebring is.
Die werknemer meen dit maak inbreuk op personeel se privaatheid.
Lede van die EFF het Black Woensdagmiddag as 'n dief en 'n afloerder uitgejou, voordat die party se sogenaamde labour desk 'n memorandum aan hom oorhandig het.
Die EFF handig 'n memorandum oor aan die bestuurder van Huis Herfsblaar, James Black. (Foto: Verskaf)
Luidens die memorandum skaar die EFF hom by "kwesbare werknemers" wat gebuk gaan onder "onregverdige arbeidspraktyke en rassediskriminasie" by Huis Herfsblaar.
Die party beweer in die memorandum dat werknemers gedwing word om Afrikaans te praat terwyl bevorderings net aan wit personeel toegestaan word en dissiplinêre stappe teen swart werknemers geneem word wanneer hulle hul "stem laat hoor".
"Die ouetehuis het dit 'n kultuur gemaak om swart mense te ondermyn," beweer die EFF.
Die party dring nou in die memorandum onder meer aan op salarisverhogings vir werknemers en dat die oord sy kontrak met die sekerheidsmaatskappy, wat glo die vuurwapens op werknemers gerig het, onmiddellik sal beëindig.
Die party versoek ook oop gesprekke met die oord rakende die interdik.
Ons wil die EFF weg hê. Hulle moet as 'n terroristegroep geklassifiseer word. Hulle is nie 'n regering op hul eie eilandjie nie. Miskien kan hulle Mars eerste gaan uittoets. Gee gratis kaartjies plus R350 grants. Daar is reeds OTM's.
Ook maar lekker bang sodra die "manne" opdaag!
Ons is siek en sat vir julle klomp rooi petters gaan weg!!!
Wat verstaan die gepeupel nie van 'n interdik nie!
Ja Julius – altyd die swakstes onder die prooi wat uitgesoek word, toe julle teen n minderheid mans te staan gekom het moes die polisie julle kom red